El conseller d'Acció Exterior, Relacions Institucionals i Transparència, Alfred Bosch, ha presentat aquest dilluns els pressupostos de 2020 del departament que encapçala a la comissió d'Acció Exterior, Relacions Institucionals i Transparència del Parlament de Catalunya.
En cas que siguin aprovats a la cambra catalana, els pressupostos de 2020 assignaran al Departament d'Acció Exterior, Relacions Institucionals i Transparència un total de 76,2 milions d'euros, que suposen un increment del 18,7% respecte als comptes actuals.
"Són la consolidació del Departament", ha assegurat Bosch en compareixença al Parlament, on ha especificat els cinc eixos prioritaris de la cartera que lidera: "Enfortir la cooperació al desenvolupament, mantenir un compromís clar amb l'Agenda 2030, lluitar contra la corrupció, impulsar la democràcia electrònica i, finalment, consolidar l'acció exterior de la Generalitat".
Com a eix estratègic, l'executiu català farà "l'increment més alt que ha fet mai" la Generalitat en cooperació al desenvolupament, que "apropa el Govern a l'objectiu del 0,7%" en ajuda oficial al desenvolupament l'any 2030.
Concretament, els comptes d'aquest àmbit passaran de 32,1 milions d'euros a 52,8 milions d'euros.
Malgrat que ja era la partida més important del Departament, amb aquest increment de 20,8 milions d'euros l'àmbit de la cooperació gaudeix d'un augment del 62% respecte als comptes prorrogats del 2017, tal com preveia el Pla Director de Cooperació al Desenvolupament 2019-2022, aprovat per àmplia majoria al Parlament el passat juliol.
"Complim", ha asseverat el conseller, que ha refermat davant la comissió la "prioritat absoluta" que és la cooperació catalana pel Govern, "amb una aposta decidida per assolir l'objectiu del 0,7% el 2030".
El conseller Bosch ha explicat que "el Govern ja finança més de 240 actuacions i projectes en el món amb diferents contraparts" i, en la línia d'impulsar la coherència de les polítiques públiques en cooperació, l'executiu està treballant en "l'adhesió a Electronics Watch per a la compra pública responsable".
La cooperació catalana està alineada amb l'Agenda 2030 i els seus Objectius de Desenvolupament Sostenible marcats per les Nacions Unides el 2015, als quals el Govern de Catalunya té "una adhesió clara i sense fissures".
En aquest sentit, Bosch remarca que la Generalitat "ha presentat per primera vegada els pressupostos supeditats a l'assoliment dels 17 ODS".
"Nosaltres creiem en l'ONU i, per tant, complim", ha assenyalat el conseller, que ha recordat que el Govern va aprovar el Pla nacional per a la implementació de l'Agenda 2030, que afecta transversalment tots els departaments de la Generalitat amb 920 compromisos.
Un pas més enllà serà la creació de l'Aliança Catalunya 2030, una plataforma d'organitzacions públiques i privades que treballaran per accelerar l'assoliment dels ODS i que el conseller Alfred Bosch ha assegurat que s'anunciarà d'aquí a uns mesos.
En l'àmbit de l'acció exterior, els pressupostos de 2020 preveuen un increment d'al voltant d'un milió d'euros, fins als 7,5 milions d'euros, per "seguir desplegant l'acció exterior del Govern, que és legítima i necessària".
"Continuem treballant per assolir l'objectiu d'estendre i reforçar la xarxa de delegacions de la Generalitat a l'exterior", ha defensat Bosch.
"Vivim en un món global, i si no tenim present aquesta visió, perdrem oportunitats", ha alertat a la comissió parlamentària.